Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: korlátozása elfogadható [34/1994. (VI.24.) AB határozat.].
Paragraph Index: 1675

korlátozása elfogadható [34/1994. (VI.24.) AB határozat.]. Az Alkotmánybíróság több határozatában is megállapította, hogy amennyiben egyes alkotmányos érdekek védelme csak más alkotmányos érték rovására valósulhat meg, úgy az alapelvek szükséges mértékű korlátozása elfogadható. Sajnálattal tájékoztatom tehát, hogy az ajánlásában foglaltakkal továbbra sem értek egyet. Bízom benne, hogy az Országgyűlés részére készített éves jelentésében ezen válaszom is megjelenik majd. Budapest, 2000. február 11. Üdvözlettel: Dr. Pintér Sándor ADATVÉDELMI BIZTOS Dr. Pintér Sándor úrnak miniszter Belügyminisztérium Budapest Tisztelt Miniszter Úr! Köszönettel vettem február 11-én kelt levelét. Az 1999. évről szóló éves jelentésem nyomdai munkálatai olyannyira előrehaladtak, hogy már a betördelt oldalakat javítom; mindazonáltal — óhaját tiszteletben tartva — az adott fejezet újratördelését vállalva, megoldom, hogy levele megjelenjék a kötetben. Mivel a közöttünk felmerült — a kelleténél talán élesebb hangvételű — vita a jogállami eljárásmódnak megfelelően lényegében és gyakorlatilag lezárult, és az érvek már elhangoztak, ne vegye udvariatlanságnak, hogy levelére röviden válaszolok. Annyit azonban még előzetesen megjegyzek, hogy levélváltásunkat helyesebb nem elsősorban a hivatali presztizs oldaláról tekinteni, mert az sem kizárt, hogy, ha jelentőségét sem túlozzuk el, a magyar demokrácia épülését is szolgálhatja.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes